Broj: 711-I-2492-M-196/23-02-19

Zagreb, 14. studenog 2023.

**MARKO MIHALINEC**

**član Uprave trgovačkog društva**

**Gradsko poduzeće za upravljanje**

**športskim objektima d.o.o.**

**Predmet: mišljenje na zahtjev obveznika Marka Mihalineca,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 03. studenog 2023. pod brojem 711-U-7700-M-196/23-01-4 zaprimilo zahtjev za mišljenje koje je podnio obveznik Marko Mihalinec, član Uprave trgovačkog društva Gradsko poduzeće za upravljanje športskim objektima d.o.o.

U podnesenom zahtjevu obveznik postavlja upit smije li primati plaću u naravi te može li mu biti plaćen sistematski pregled, isplaćena sva neoporeziva davanja poput božićnice, troškova prehrane, regresa za godišnji odmor, prigodnih nagrada, bonova, darova u naravi i slično. Nadalje, obveznik postavlja upit smije li koristiti privatni automobil te si isplatiti loko vožnju, kao i ima li pravo na isplatu troškova prijevoza. Obveznik pritom navodi kako je u navedenom trgovačkom društvu kojem je osnivač Grad Bjelovar zaposlen na neodređeno vrijeme te da nije vezan mandatom.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 31. sjednici održanoj 14. studenog 2023., obvezniku daje mišljenje, kako slijedi.

Člankom 8. stavcima 3. i 4. Zakona o sprječavanju sukoba interesa („Narodne novine“, broj 143/21, dalje ZSSI) propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je člankom 7. točkom d) ZSSI-a propisano da je obveznicima zabranjeno primiti dodatnu naknadu za poslove obnašanja javnih dužnosti.

Sukladno članku 5. stavku 2. ZSSI-a, plaća obveznika je svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11 te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll,

Stoga, predsjednik i članovi uprave trgovačkih društava u kojima jedinice lokalne/područne samouprave imaju većinski udio u vlasništvu ne mogu uz plaću za obnašanje navedene javne dužnosti primati božićnice, regrese, prigodne nagrade, dar za dijete kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Povjerenstvo ističe kako je dana 12. travnja 2022.g. donijelo Dopunu smjernice u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti pa je, između ostalog, Povjerenstvo utvrdilo da obveznici imaju pravo na naknadu za podmirivanje troškova prehrane, naknadu troškova prijevoza na posao i s posla s mjesnim i/ili međumjesnim prijevozom kao i naknadu za korištenje privatnog automobila u službene svrhe, sukladno zakonu, podzakonskim aktima te aktima trgovačkog društva.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Marko Mihalinec, elektroničkom dostavom
2. Objava na internetskoj stranici Povjerenstva
3. Pismohrana